टीवी के सम्पादक को नंबर चाहिए क्योंकि उसे अपनी कुर्सी भी बचानी है और आखिर में बात यहीं पर आकर रूकती है कि भइया, नौकरी कर रहे हैं, करने दो. नौकरी गई तो फिर सम्पादकी वाली दूसरी नौकरी मिलना बहुत मुश्किल है. सो भांड में गया Journalism ethics, पत्रकारिता का मिशन-जज्बा और दुनिया भर का ज्ञान. चैनल चलाना है, कुर्सी बचानी है तो मालिक-मैनेजमेंट को टीआरपी लाके देनी होगी. किसी भी कीमत पर और यहीं से शुरू होता है कंटेंट में गिरावट का सिलसिला. न्यूज रूम की भाषा में जो माल बिकेगा यानी जिसे देखकर दर्शक आपके चैनल पर रुकेगा, उसका अंदाजा लगाकर भाई लोग पेलमपेल स्क्रिप्टिंग कर डालते हैं, ड्रामा क्रिएट कर देते हैं और इटरटेनमेंट केे अंदाज वाला एक टीवी न्यूज शो बना डालते हैं. और अगर डिबेट करानी है तो पैनल में वैसे लोगों को बुलाओ जो खूब बोलते हों और अगर जरूरत पड़ी तो जानबूझकर एक-दूसरे से भिड़ जाएं.